Setu me en un tachad un tamm iskis, minotennoù kroaz-digroaz, menezioù ha devalennoù bihan. Aes eo koll e hent a-barzh, d'an niver a hentoù a zo, met gwelet a reer fonnapl penaos an tier n'int ket ker pell-se ha n'eo ket gwall ledan an tachad-se. Un dachenn-c'hoari evit ar VTT a vehe ?  Goude ur momant on pedostig  kollet a-barzh.  Etre ar gwez-pin yaouank, bodoù-lann bihan, banal, drez… derv izel…  Hag, en un taol, setu un tok-touseg a blij din blaouac'h : Panellus stypticus !  Un tamm tok-touseg a netra (2-3 cm a ziametr d'ar muiañ), hag a gresk doc'h an tousoù, ar barroù kouezhet… gris e groc'henn, gwagennek bevenn e dok, hag un dra bennak hep e bar. Ya, eñ eo sur a-walc'h. Penaos bout sur ? Ma 'm eus dalc'het soñj ken aes a anv an tok-touseg-se emañ en arbenn ag e c'houst. Hag evit bout sur em eus  tañvaet en-dro… Santet em eus, evel ar wezh kentañ, al loskadur-se é arru, un tamm goude bout lonket al lodennig-se ag ar c'hroc'hen. Ur loskadur, pas àr ho teod, nann, met en ho kargusenn, un tamm evel a pa vehec'h tapet get an droug-goûg. Ar goust-se a zo anvet « styptique » e galleg. Desket hor boa ar ger-se an deiz m'hor boa eñ lennet er levr àr an tokoù-touseg.  Hag ar ger, pas muioc'h evit ar goust stag doc'htoñ, n'hon eus ankouaet a-c'houde !  Diaes eo da zisplegiñ, met ur blijadur vras em eus  bet é welet, é touchiñ hag é tañva hennezh, memes ma santan c'hoazh ar loskadur-se em goûg e-pad mand on é skriv ma fennad.    Un tamm pelloc'h, ha me àr hent an distro, e welan ur blantenn a vourran bras anezhi: Ornithopus perpusillus. An anv dija zo ur brav a anv. Met komz a rin anezhi diwezhatoc'h. Hiniv e oa devezh "Panellus stypticus" !